  Майя Бывальцева 10-тӥ инвожое Ижкарысь ипподромын Удмуртилэн тӧроез Александр Соловьёв но элькун кивалтэтлэн тӧроез Виктор Савельев гурт возёс пудоосты но тылобурдоосты возьматон-дунъян ужрадэз усьтонэ пыриськиз. Адӟытон улосвылын 33-тӥзэ ортче ни. «2015-тӥ арын ужамлы йылпумъянъёсъя тӥледлы тау кареме потэ. Куазь ваньзэ утялтыны ӧз сёты, озьы ке но, ваньбур поттон ӧз кулэсмы. Кемалась ӧвӧл, мон Россиысь гурт возёсъя министерстволэн коллегиезлэн кенешоназ вераськи, нырысь ик мон верай, Удмуртиысь агропром огъетын тыршисьёс умой ужало шуыса», — пусйиз элькун кивалтӥсь. Адӟытонын бадӟымгес саклык висъямын скал вордӥсь возёсъёслы. Элькун понна со али уката лэчыт ужпум, угось 2020-тӥ арлы йӧл кысонэз араз 1 миллион тоннаозь вуттыны кулэ. Ужпум пуктэмын вал 2014-тӥ арын, куке улосвылэн кивалтыны кутскиз Александр Соловьёв. Берло ивортонъёсъя, ужпумез быдэстон понна 10 миллиард 800 миллион манет кулэ. Удмуртиысь Кун Кенешлэн тӧроез Владимир Невоструев вераз, берло 16 аръёс ӵоже одӥг скаллэсь йӧл кыскон 2 сюрс 600 килограммысен 5 сюрс 600 килограммозь вуиз. Али элькунын 14 племзаводъёс но 21 племрепродукторъёс ужало. Шаерамы поттэм сиён-юонъёсты Россиысь 63 улосвылъёсы но кунгож сьӧры вузало. Тегъёс: ВикторСавельев ВладимирНевоструев Удмуртия гуртвозёс АлександрСоловьёв йӧл  